**ROMÂNIA**

**JUDEŢUL CLUJ**

**CONSILIUL LOCAL AL MUNICIPIULUI DEJ**

**Nr. 9.052 din 13 mai 2014**

**PROCES – VERBAL**

încheiat azi, **13 mai 2014**, cu ocazia desfăşurării **şedinţei de îndată** a Consiliului Local al Municipiului Dej, care a fost convocată în conformitate cu prevederile ‚art. 39’, alin. (4) din Legea Nr. 215/2001, republicată, cu modificările şi completările ulterioare, conform Dispoziţiei Primarului **Nr. 426 din 12 mai 2014 ,** cu următoarea

**ORDINE DE ZI:**

**1. Proiect de hotărâre privind aprobarea cheltuielilor aferente proiectului “Modernizare străzi în Municipiul Dej”.**

 La şedinţă sunt **prezenţi 14 consilieri**, domnul Primar Morar Costan, domnul secretar Covaciu Andron; reprezentanți ai mass-mediei locale.

 De la ședință, lipsesc motivat **domnii consilieri:** **Butuza Marius Cornel, Buburuz Simion Florin, Mailat Ion Sorin, Bob Axinte, Rusu Vasile Călin.**

 Şedinţa publică este condusă de **domnul consilier Lazăr Nicolae.**

 **Preşedintele de şedinţă** deschide lucrările arătând că ședința întrunește cvorumul, fiind prezenți 14 consilieri din totalul de 19. Prezentă proiectul de pe ordinea de zi, pe care îl supune la vot; este aprobat cu unanimitate de voturi și dă cuvântul inițiatorului acestui proiect, domnul primar.

 **Domnul Primar Morar Costan:** în expunerea de motive precizează, că așa după cum se știe, în data de 9 mai 2014, pe lângă Primul ministru, ne-au vizitat, ministrul Dezvoltării Regionale și Administrației Publice, Liviu Dragnea, ministrul Apărării Naționale, Mircea Dușa, ministrul Afacerilor Externe, Titus Corlățean și ministrul Sănătății, Nicolae Bănicioiu. Cu această ocazie, împreună cu ministrul Dezvoltării Regionale s-a semnat prima fază a proiectului pentru Municipiul Dej cu finanțare europeană, „Modernizare străzi în Municipiul Dej", în valoare de 17 milioane de euro, care cuprinde modernizarea a 23 de străzi din oraș, la care contribuția Primăriei este de doar 2%. Prevede reabilitarea străzilor: Ion Luca Caragiale, Nicolae Iorga, Iosif Attila, Petru Maior, Solidarității, Teilor, Veseliei, Griviței, Ion Creangă, Pinticului, Gheorghe Barițiu, Simion Bărnuțiu, Ciceului, Nicolae Titulescu, Valea Jichișului, Înfrățirii, Liviu Rebreanu, Șomcutului, Traian, Valea Codorului, Varga Catalina, B. P. Hașdeu și Nichita Stănescu. Lucrările presupun modernizarea părții carosabile, trotuare, poduri și podețe, unde situația o impune, piste de biciclete unde este posibil.

 Pentru 22 km străzi, costul se ridică la 17 milioane euro și cuprinde 23 de străzi.

 Vă supunem spre aprobare cota de finanțare a unui nou proiect de reabilitare a 25 de străzi, din fonduri guvernamentale, altele față de celelalte 23, străzi mici prin care se face legătura între ele. Este vorba despre străzile: **Nichita Stănescu, Cloșca, Vlad Țepeș Unirii, Mihai Eminescu, Petru Rareș, Pintea Viteazu, Alexandru Ioan Cuza, Călugăreni, Toamnei, Ciprian Porumbescu, Prieteniei, Islaz, Tineretului, Podgoreni, Ady Endre, Piața Lupeni, Aurel Vlaicu, Mioriței, Crișan, Gutinului, Medgyes Lajlos, Petofi Sandor, Parcului și Alexandru Szapos.** Primăria va suporta costurile pentru studiul de fezabilitate, trotuarele, dar este urgent să depunem cât mai repede la Minister proiectul de hotărâre aprobat de Consiliul Local. Primul proiect pentru reabilitarea drumurilor l-am depus din anul 2009 și am insistat an de an pentru finalizare și pentru obținerea finanțării nerambursabile. Prioritate a fost realizarea proiectului și stabilirea străzilor din municipiu pe care se va interveni.

Luări de cuvânt: **domnul consilier Bonta Dan:** dacă există un calendar privind aprobarea Programului naţional de dezvoltare locală, dacă există o dată de început și sfârșit pentru realizarea proiectelor, normal ar fi fost să fie consultat și Consiliul Local referitor la realizarea acestui proiect.

 **Domnul Primar Morar Costan:**  Am încercat să prioritizez investițiile, pentru că primarul este reprezentantul Consiliul Local, de aceea mă grăbesc să depun Hotărârea aprobată pentru a primi o cotă parte din finanțarea nerambursabilă.

 **Doamna consilier Muncelean Teodora:** felicită pe domnul primar pentru că este **primul primar care implementează proiecte pentru dezvoltarea durabilă** a Municipiului, proiectul este o prioritate și hotărârea aprobată de către Consiliul Local trebuie depusă cât de curând.

 **Domnul consilier Lazin Sebastian:** dorește să știe ce înseamnă suportarea costurilor neeligibile (şi conexe) aferente proiectului neidentificate încă, dar necesare finalizării proiectului în condițiile finanțatorului, dacă se știu deja aceste costurile ce implică și care este suma necesară.

 **Domnul Primar Morar Costan:**  Pentru prima fază a proiectului **suma este de 12.389.313 lei.** **Valoarea totală** a cheltuielilor care se pot finanța prin Programul naţional de dezvoltare locală eligibilă este în sumă de **11.664.502 lei,** de la bugetul local al Municipiului Dej suma va fi **de 724.811 lei,** cheltuieli neeligibile. Pentru faza a doua, costurile s-ar putea modifica.

 **Domnul consilier Anca Nelu:** Este un proiect în folosul comunității locale și avem datoria să sprijinim eforturile și demersurile domnului primar pentru finalizarea proiectului.

 **Preşedintele de şedinţă** subliniază importanța benefică a acestui proiect și anunță consiliul că la dosarul de ședință s-a depus și o adresă de la Societatea Transurb S.A. prin care convocă Adunarea generală a Acționarilor și prin care solicită desemnarea unui reprezentant al Consiliului Local în Consiliul de conducere a societății.

 **Doamna consilier Muncelean Teodora:** Aceasta este o informare prin care ni s-au adus la cunoștință punctele care vor fi discutate la Adunarea generală și va fi cuprinsă în ordinea de zi a ședinței ordinare viitoare care va avea loc în data de 29 mai 2014.

Nemaifiind alte probleme, **președintele de ședință, domnul consilier Lazăr Nicolae** declară închisă ședința de îndată a consiliului local.

 **Președinte de ședință, Secretar,**

 **Lazăr Nicolae Covaciu Andron**